टोल प्लाजा पर नेताओं की दबंगई के किस्से आपने पहले भी देखे-सुने होंगे. बदमाशों को भी टोल कर्मियों की पिटाई करते हुए आपने देखा होगा. लेकिन यूपी के मथुरा जिले से जो तस्वीरें सामने आई हैं वो हैरान करने वाली हैं. आगरा-दिल्ली हाइवे पर थाना फरह क्षेत्र के तहत आने वाले महुअन टोल बूथ पर सीओ रैंक के अधिकारी की अगुआई में पुलिसकर्मियों ने टोल पर जमकर उत्पात मचाया. ना सिर्फ टोल कर्मियों की डंडों से जमकर पिटाई की गई, बल्कि एक पुलिसकर्मी ने टोल के कलेक्शन बॉक्स में रखे 40 हजार रुपए पर ही हाथ साफ कर दिया. पुलिसकर्मियों की सारी करतूत सीसीटीवी कैमरे में कैद हो गई.